## Susana Camarero destaca la recuperació de l’activitat en 12 centres educatius i l’obertura del centre de salut de Picanya

*** La portaveu del Consell avança que la Conselleria de Servicis Socials ha creat un grup especial dedicat a atendre els expedients de dependència de persones afectades per la riuada per a prioritzar l’atenció
* Assenyala que Generalitat ha habilitat l’antic hospital La Fe de València com a centre residencial “per a donar acollida a persones que necessiten allotjament de manera urgent i durant un curt espai de temps”
* Sol·licita al Govern d’Espanya que les mesures anunciades siguen “ajudes directes, sense interessos i a fons perdut” perquè les persones afectades puguen posar en marxa els seus negocis**

La vicepresidenta i consellera de Servicis Socials, Igualtat i Vivenda, Susana Camarero, ha destacat l’avanç de les tasques de recuperació i reconstrucció dels municipis afectats amb l’obertura este dilluns de 12 centres educatius a Albal, Aldaia, Alfafar, Alginet, Benetússer, Catarroja, Massanassa, Paiporta, València i Xirivella. Respecte a l’atenció sanitària, ha ressaltat també l’obertura este cap de setmana del centre de salut de Picanya, la qual cosa suposa un total de 54 centres oberts de 57 afectats.

La vicepresidenta del Consell ha repassat en roda de premsa les actuacions que està duent a terme la Generalitat per a avançar en la recuperació dels municipis afectats, quan es complixen 20 dies de la catàstrofe, i ha avançat que al llarg de la setmana es preveu que els xiquets i xiquetes de 30 col·legis reprenguen l’activitat lectiva i que tot l’alumnat desplaçat del seu centre educatiu disposarà d’ajudes de menjador, “tant si són usuaris d’este servici com si no”.

A més, ha afegit que la Conselleria d’Educació oferix transport escolar tant per a l’alumnat, com per a docents i personal no docent, en el cas d’haver sigut reubicats en un altre centre.

En matèria de Sanitat, Camarero ha assegurat que la prioritat és recuperar els centres de Catarroja, Aldaia i Alaquàs l’atenció dels quals ha sigut derivada a altres punts de la seua zona bàsica o als 6 punts d’atenció sanitària extraordinaris.

**Ajudes directes**

La portaveu del Consell ha sol·licitat al Govern d’Espanya que les mesures anunciades siguen “ajudes directes, sense interessos i a fons perdut” a les famílies i a les empreses afectades perquè puguen posar en marxa els seus negocis.

“La solució aportada pels fons ICO no resol la situació que tenen els comerços perquè són ajudes que han de ser retornades amb interessos i no atenen la situació d’emergència dels afectats”, ha assegurat.

**Servicis Socials**

Segons ha explicat Camarero, la Conselleria de Servicis Socials ha creat un grup especial dedicat a atendre els expedients de dependència de persones afectades per la riuada per a prioritzar l’atenció.

En este sentit, ha manifestat que s’ha agilitzat la prestació econòmica de 3.175 persones dependents de la zona afectada per la riuada, s’han tramitat 1.334 expedients inicials de prestació per dependència i han realçat un total de 1.841 revisions.

Així mateix, el Consell treballa en el reallotjament de les famílies que tenen en acollida menors amb mesures de protecció i en la coordinació amb les àrees de sanitat i educació per a l’atenció a la infància vulnerable de les zones afectades.

“Hem creat una formació específica d’atenció en emergències als professionals d’atenció primària, a demanda d’estos, i amb assistència de més de 400 professionals. Una formació impartida amb la col·laboració desinteressada de Save the Children”, ha ressaltat també Camarero.

**Vivenda**

En matèria de Vivenda, la vicepresidenta ha comunicat que la unitat d’avaluació de danys en catàstrofes, coordinada per l’Institut Valencià de Vivenda, té 4.162 expedients oberts en 30 municipis.

D’estos, 847 expedients han finalitzat, i s’ha procedit al desallotjament de 489 vivendes per problemes estructurals i 1.651 han sigut declarades com a no habitables. A més, s’ha establit la necessitat de demolició de 62 vivendes.

Pel que fa a allotjaments, la consellera ha recordat que en el Centre d’Atenció Temporal d’Emergència (CATE) de Burjassot hi ha allotjades 98 persones i s’està fent valoració de nous espais per a habilitar-los també com a Centre d’Atenció Temporal.

Així mateix, ha destacat que la Generalitat ha habilitat l’antic hospital La Fe de València com a centre residencial “per a donar acollida a persones que necessiten allotjament de manera urgent i durant un curt espai de temps”.

Es tracta d’un recurs, que compta amb 50 places, i que la Conselleria de Servicis Socials i la de Sanitat han posat en marxa en col·laboració amb Creu Roja, “la qual cosa ha permés que este dilluns hagen sigut acollides 20 persones, 12 de Torrent, 4 de Catarroja i 4 d’Alfafar”.

D’altra banda, Camarero ha afirmat que la Conselleria de Vivenda ha iniciat les obres de reparació i reconstrucció de 12 blocs de cases titularitat de l’Entitat Valenciana d’Habitatge i Sòl (EVha) afectades per la riuada, amb una inversió de 2.191.400 euros.

Les obres s’han iniciat mitjançant un procediment d’emergència per a reparar danys de distinta magnitud en vivendes públiques situades en els municipis d’Alfafar, Alzira, Algemesí, Paiporta, Picanya, Torrent i València.

A més, la reparació dels danys que afectaven altres set blocs que integren un total de 569 vivendes ha finalitzat “i els seus habitants, que no han necessitat reallotjaments, ja es troben a les seues cases”.

De la mateixa manera, continuen les actuacions de reparació de l’edifici de la Torre preveuen extracció d’aigua, desenrunament i rehabilitació d’instal·lacions i zones comunes, que ascendixen a 894.000 euros.

**Solidaritat i voluntariat**

Així, ha destacat “l’aclaparadora” mostra de solidaritat rebuda, que ha aconseguit les 2.500 tones d’ajuda de tota classe i que la Generalitat gestiona a través d’iniciatives com el Magatzem de la Solidaritat, a on es classifica i distribuïx el material als punts solidaris en col·laboració amb l’UME i Creu Roja.

També ha recordat la labor de Fira València, que alberga estos dies 3.000 efectius de l’exèrcit de terra i a on preparen uns 8.000 menús diaris en col·laboració amb Alapar, Alicante Gastronómica Solidaria i Gastrónoma, que es distribuïxen entre afectats, professionals i voluntaris. A més, sobre el terreny, es troba l’ONG Xefs Solidaris que prepara també uns 15.000 menús diaris per als veïns afectats.

Respecte als voluntaris, Camarero ha informat que este cap de setmana la Plataforma del Voluntariat ha représ l’activitat. “S’han mobilitzat mil persones i ja són 20.000 voluntaris els que s’han sumat a esta iniciativa, des que es va iniciar el 2 de novembre”.

**Recuperació de centres de salut**

Pel que fa als professionals que estan treballant en esta recuperació, la vicepresidenta ha avançat que un total de 437 professionals, entre enginyers, arquitectes, personal de neteja, electricistes o lampistes, es troben treballant en les tasques de rehabilitació de centres sanitaris afectats. A ells se sumen més de 4.000 professionals sanitaris del Sistema Valencià de Salut que estan atenent la població de les zones afectades i els més de 200 professionals de salut pública que treballen en tasques de vigilància i prevenció de la salut en zones afectades per la riuada.

També hi ha 401 farmàcies operatives de les 421 afectades i tots els municipis compten amb almenys el 50 % de les seues farmàcies operatives.

Quant al seguiment, Sanitat manté la població informada a través d’SMS, “i fins hui s’han enviat més de 20 milions d’este tipus de missatges amb recomanacions de salut pública i mesures de protecció en tasques de neteja, així com amb informació sobre la reprogramació de cites sanitàries”.

Així mateix, s’ha reforçat el contacte i seguiment dels pacients crònics vulnerables situats en les zones afectades. “Això ha permés atendre 477 pacients crònics vulnerables que requerien algun tipus d’atenció mèdica o farmacèutica imminent gràcies al seguiment telefònic del centre de coordinació d’atenció a crònics”, ha destacat.

L’atenció de la salut mental també s’ha incrementat i així 120 professionals de salut mental, entre psicòlegs, psiquiatres, treballadors socials i infermers de salut mental, atenen persones en les zones afectades i en la Unitat d’Atenció Psicològica de Fira València.

A més, està previst obrir unitats de trauma complex en cada un dels sis departaments afectats per la DANA “amb l’objectiu de previndre i evitar l’estrés posttraumàtic de la ciutadania”.

**Mobilitat i infraestructures**

Quant a la recuperació de la mobilitat i de les infraestructures danyades per la DANA, la vicepresidenta del Govern Valencià ha assegurat que la Generalitat està fent “un esforç ímprobe” per a facilitar els desplaçaments en les zones afectades.

Camarero ha incidit en el fet que “es treballa a marxes forçades per a posar en funcionament el nou lloc de comandament, després de quedar destruït el de València Sud, i recuperar les línies de metro de Metrovalencia”.

Així, està previst dur a terme les primeres proves tècniques els pròxims dies i començar a circular en proves la setmana que ve, amb l’objectiu de “restablir el servici a curt termini, excepte la zona sud, a causa dels grans danys ocasionats en vies, catenàries i infraestructures”.

Mentrestant, la Generalitat continuarà “implementant noves línies d’autobús que substituïxen el servici d’autobusos de Metrovalencia”, que ja sumen 20 amb la llançadora Paterna Nord-València, en marxa des d’este dilluns.

Este nou servici connecta el nord de la població amb dos punts de València i tindrà una freqüència de 25 minuts, amb una única parada a Paterna (Vicente Mortes-Mútua) i dos a València (avinguda Pius XII i Gran Via Ferran el Catòlic), des d’on es podrà fer transbord a diferents línies de l’EMT, ha explicat Camarero.

Respecte a les actuacions en carreteres, ha detallat que la Generalitat ha reobert en una setmana 4 carreteres i ha restablit parcialment una quinta via, totes danyades greument per la riuada.

Així mateix, s’han habilitat la CV-33, la CV-390, la CV-403, la CV-42 i un tram de la CV-36, la qual cosa ha permés completar la recuperació de la circulació en 16 vies de les 18 afectades per les inundacions.

**Control de plagues**

La vicepresidenta s’ha referit també al pla de fumigació en les localitats afectades per la DANA per a combatre la proliferació de mosquits després de les recents pluges “per a assegurar la salut i el benestar de la població”.

En estos moments, s’està actuant en els municipis d’Aldaia, Alaquàs, Paiporta, Sedaví, Picanya, Alfafar, Massanassa, Albal i València, en este cas en el Forn d'Alcedo, la Torre i Castellar-Oliveral. En les pròximes hores està previst treballar a Benetússer, Beniparrell i Catarroja.

**Retirada de residus i llots**

Susana Camarero ha actualitzat les dades de l’operatiu especial de retirada de residus en les zones afectades, que ja ha evacuat 75.000 tones d’estris i voluminosos.

Respecte a l’extracció i retirada de llots, en les zones afectades estan treballant 130 camions i la Generalitat està coordinant estes actuacions en col·laboració amb gestores d’aigua, bombers, l’UME, el CSIC i tots els integrants del protocol activat referent a això, recursos als quals s’han sumat vehicles del Marroc, el Canal Isabel II de Madrid, Ceuta, Jaén o Noblejas.

La consellera ha recordat “la necessitat que siguen els professionals que treballen en la recuperació de l’emergència els qui s’encarreguen de la retirada de llots i residus de soterranis i garatges”.

**Ajudes a famílies**

Pel que respecta a les ajudes a famílies afectades per la catàstrofe del dia 29 d’octubre, la vicepresidenta del Consell ha esmentat que, en el marc de les ajudes del primer decret de 200 milions d’euros aprovat per a pal·liar la pèrdua de béns de primera necessitat de les vivendes, ja s’estan tramitant 22.203 sol·licituds, de les quals ja s’han resolt i pagat 824 fins a este dilluns.

Estes ajudes impliquen una prestació de 6.000 euros per vivenda, per la qual cosa ja han sigut pagats 4,94 milions d’euros en ajudes per a béns de primera necessitat. A això se suma el decret que preveu 50 milions d’euros per a ajuda al lloguer, “que permetrà a persones afectades cobrir part del lloguer en cas que necessiten trobar una vivenda durant un temps determinat”, ha dit.

Les sol·licituds estan obertes des de divendres passat 15 de novembre, hi ha ja 194 sol·licituds i la tramitació es pot fer en línia o presencial a través de les oficines de la xarxa Xaloc i el termini estarà obert fins al 30 de juny de 2025. Estes ajudes poden ascendir fins als 800 euros mensuals.

**Ocupació**

Susana Camarero ha explicat durant la seua compareixença davant els mitjans les dades en matèria d’ocupació, en la qual “tota la maquinària del Consell s’ha posat a la disposició de les empreses i els treballadors per a oferir-los una solució que els protegisca en esta situació”.

En total, fins hui, s’han presentat 1.490 ERTO, dels quals s’han resolt favorablement 1.305 expedients que afecten 14.425 persones treballadores. A més, s’han registrat 16 ERO.

**Polígons industrials**

Segons la nova portaveu del Consell, es continua treballant en la recuperació de polígons industrials, per a la qual cosa s’han contractat les labors de neteja, retirada de llot i enderrocs de 42 àrees industrials afectades per les inundacions a través d’Ivace+i.

A més, “hem posat en marxa una xarxa amb 30 agents de proximitat industrials que estaran en els polígons per a atendre les necessitats de les empreses”, i un altre perquè una brigada d’electricistes vaja recorrent les zones afectades per la riuada per a revisar i sanejar els quadros elèctrics dels edificis sense llum.

S’ha habilitat un servici d’autobusos llançadora gratuïts per a facilitar l’accés dels treballadors a les àrees industrials afectades, millorar la connectivitat laboral i minimitzar l’impacte de la riuada en l’economia local.

**Recomanacions salut pública**

La vicepresidenta també ha insistit que és important que la població seguisca les recomanacions de salut pública i continue utilitzant aigua embotellada i prenent les mesures de protecció adequades, especialment la mascareta. Segons ha assenyalat, la previsió meteorològica avisa de l’arribada de ratxes de vent de ponent que generaran pols en l’ambient i fan necessari extremar estes mesures.

**Atenció a les explotacions ramaderes**

Finalment, Susana Camarero ha indicat que es continua amb el servici d’entrega d’aigua i d’aliment a les explotacions ramaderes que s’han quedat aïllades, a les quals ja s’han subministrat 50.300 quilos de farratge per a estes explotacions i 312.000 litres d’aigua.

En este aspecte, ha informat que les explotacions que ho necessiten han de telefonar al 112 i sol·licitar el servici i que, a més, Agroseguro ja està avaluant els danys en les zones agrícoles, per a la qual cosa “hem demanat que s’agilitze al màxim el pagament de les indemnitzacions”.

Fecha: 18/11/2024